Беларускія ўлады робяць нямала недыпляматычных намаганьняў, каб вывесьці місію АБСЭ з краіны. Пакуль ім удалося толькі пазбавіцца ад дасьведчанага дыплямата Ганса-Георга Віка. Ён пакідае сваю пасаду пасьля чатырохгадовай працы, аднак КНГ АБСЭ працягне выконваць свой мандат у Беларусі. Імя пераемніка амбасадара Віка на ягонай пасадзе неўзабаве абвесьцяць. Працы ў Беларусі засталося яшчэ многа. Амбасадар Вік адзначае, што "грамадзянская супольнасьць у Беларусі дасягнула значнай ступені разьвіцьця ў пляне адданасьці дэмакратыі й дэмакратычнай арыентацыі. Аднак працэсы дэмакратычных пераўтварэньняў унутры дзяржаўных структураў пакуль яшчэ ня мелі дастатковага посьпеху ў галіне выкананьня абавязкаў у рамках АБСЭ".